<classify> WANANDOA wawili wakazi wa kijiji cha Kinku wilayani Ikungi mkoani Singida wamepoteza maisha katika tukio lililohusisha wivu wa mapenzi. Kamanda wa Polisi wa Mkoa wa Singida, Sweetbert Njewike aliwataja wanandoa hao kuwa ni Edita Kanisi 49 ambaye ni mke aliyeuawa na mumewe, Joseph Wilbroad 53 kwa kukatwa na mundu shingoni, huku mumewe huyo naye akiuawa na wananchi wenye hasira waliojichukulia sheria mkononi.Akieleza mazingira ya vifo vyao, Kamanda Njewike alisema kuwa Agosti 15, mwaka huu saa 2 usiku wakati wanandoa hao wanajiandaa kulala, kuliibuka malumbano kati yao ambapo kila mmoja alimtuhumu mwenzake kwa kutokuwa mwaminifu kwenye ndoa. Kamanda Njewike alisema kuwa malumbano hayo yalisababisha mwanaume kuchukua kisu cha kukatia majani kiitwacho mundu na kumkata mkewe shingoni na kichwani, hatua iliyomfanya mwanamke huyo kukimbilia nje ili kujiokoa, lakini alianguka nje ya nyumba yao na kufa papo hapo.Alisema kuwa watoto wao, walipiga kelele za kuomba msaada na majirani walipofika kwenye tukio, walimkuta mume wa marehemu akiwa amejifungia ndani ya nyumba; na walipomtaka afungue alikaidi, hatua iliyosababisha wavunje mlango kisha kumtoa nje na kumshambulia kwa silaha mbalimbali hadi kupoteza maisha. Kutokana na tukio hilo, Kamanda Njewike alitoa mwito kwa wananchi kutojichukulia sheria mkononi, badala yake watoe taarifa kwenye vituo vya polisi ili kuepuka kutenda jinai.  <topic>: kitaifa 